
Motto: 

Şcoala catolică, având deschiderea cuvenită față de exigenţele 
progresului actual, îşi educă elevii la promovarea eficientă a 
binelui cetăţii pământeşti şi îi pregăteşte la slujire în vederea 
răspândirii împărăției lui Dumnezeu pentru ca, ducând o viaţă 
exemplară şi apostolică, aceştia să devină plămadă de mântuire 
pentru comunitatea umană (GE 8). 

Tot binele creştinătăţii şi al întregii lumi depinde de buna educaţie 
a tineretului (sfântul Ignaţiu de Loyola). 


Puţine subiecte sunt atât de importante ca învățământul catolic. De altfel, în 
opinia noastră, deşi există mai multe priorități ale Bisericii Catolice în 
România, două ne par a fi esenţiale: educaţia şi comunicațiile sociale. Complet 
scăpate de sub control, ambele domenii sunt folosite deseori în scopuri străine, 
dacă nu chiar opuse revelației creştine, punând astfel în primejdie sufletele 
copiilor, adolescenților şi tinerilor, cât şi ale celorlalţi trăitori în acest spațiu 
vitregit de zeci şi zeci de ani de dictatura marxist-leninistă. lată motivul pentru 
care, abordând un subiect pe cât de important, pe atât de dificil, vom reflecta 
asupra principiilor educaţiei catolice în funcție de contextul actual, căutând 
acele soluţii benefice pe care orice profesor responsabil le urmăreşte. 

Sensibili la „principiul realității”, vom descrie mai întâi situaţia critică a 
învățământului românesc de azi, bazându-ne pe date concrete, cunoscute în 
calitatea de dascăl pe care o exercităm în cadrul Universităţii de Vest din 
Timişoara. Sintetizând discuţiile purtate cu prietenii, numeroşi, care sunt şi ei 
profesori, am obţinut un tablou cu totul îngrijorător al învățământului autohton. 
Desigur, mulţi dintre cititorii revistei Dia/og teologic — mai cu seamă aceia care 
activează sau au activat în şcolile publice — ştiu deja aceste lucruri. Am 
preferat, totuşi, să insistăm asupra lor, subliniind efectele în plan moral, 
generate de situația de criză, efecte ce au repercusiuni nefaste atât asupra 
profesorilor, cât şi asupra elevilor. Trebuie să depăşim faza portretelor ideale 

ale învăţământului (şcoala ce colaborează, idilic, cu Biserica etc.), care nu se 
potrivesc învăţământului românesc decât în mod cu totul accidental. 


1. Criza învăţământului românesc 


Mai puţin academic, voi începe prin a relata un fapt cotidian. Deunăzi m-am 
întâlnit cu o cunoştinţă, fost coleg de facultate, actualmente profesor la un liceu 
timişorean. Inevitabil, discuţia ne-a purtat spre întrebarea obişnuită referitoare 
la activitatea pe care o desfăşurăm în prezent. Pe un ton neutru, propriu celui 
care a luat o decizie irevocabilă, interlocutorul m-a anunţat că va ieşi cât de 
curând din învățământ. Afirmația sa nu m-a surprins. De ce? Pur şi simplu m- 
am obişnuit să o aud foarte des. Nu cu multe luni în urmă, un alt cunoscut, 
profesor la Universitate, a părăsit catedra pentru un post plătit mai bine. Acum 
un an, un prieten apropiat, dascăl de religie la un liceu din Timişoara, a părăsit 
învățământul emigrând în SUA, unde îşi întreţine familia lucrând ca 
programator. Şi aşa mai departe. Dacă ar fi să întocmim un tabel rezumativ al 
traseului diverşilor cunoscuţi implicaţi în activitatea educațională, numărul 
celor care: 1) au părăsit învăţământul, după care au emigrat; 2) au părăsit 
învățământul, rămânând (deocamdată) în ţară; 3) doresc să părăsească 
învățământul şi să emigreze; 4) doresc să părăsească învățământul pentru a 
profesa alte meserii, în ţară; 5) ar dori să emigreze, activând în continuare în 
învățământ, este foarte mare. Estimativ, mai mult de trei sferturi dintre dascălii 
cu care stau de vorbă, prieteni apropiaţi sau cunoştinţe ocazionale, nutresc 
intenția părăsirii învățământului. Care ar fi motivele invocate în sprijinul unor 
astfel de decizii — îndrăznim să le categorisim — dramatice? Cel mai adesea este 
denunţată salarizarea inacceptabilă a profesorilor, realitate ce contrazice 
flagrant doctrina socială a Bisericii: 


Salariul just este rodul legitim al muncii. Faptul de a-l refuza sau de a nu-l da la 
timpul cuvenit poate constitui o nedreptate gravă. Pentru a evalua remuneraţia 
echitabilă, trebuie să se ţină seama atât de nevoile, cât şi de contribuţiile fiecăruia. 
„Ținând seama de funcţia şi de productivitatea fiecăruia, precum şi de condiţiile 
întreprinderii şi de binele comun, munca trebuie astfel remunerată încât să i se 
ofere omului posibilitatea de a asigura pentru sine şi pentru ai săi o viaţă demnă 
din punct de vedere material, social, cultural şi spiritual”. Acordul părților nu e 
suficient pentru a justifica moralmente cuantumul salariului!. 


! CBC 2434. 

Rezumând învăţătura Bisericii promovată de papa Leon al XIII-lea, Daniel 
Barbu arăta, la rândul său, următoarele: 


Munca, spunea Leon al XIII-lea, nu este o marfă al cărei preţ urmează fluctuațiile 
pieţei. Punctul de plecare în stabilirea preţului muncii este, potrivit doctrinei 
sociale creştine, datoria de a acoperi acele nevoi fundamentale ale familiei, 
capabile să asigure acesteia un trai demn”. 


De obicei familişti, majoritatea dascălilor resimt cât se poate de apăsător 
sărăcia, incapabili să asigure familiei un minimum necesar, deşi au renunţat de 
mult să-şi cumpere cărțile trebuincioase pregătirii profesionale. În ciuda acestei 
situaţii dezumanizante, „strigătoare la cer”, nu doar în sărăcie vedem 
principalul motiv pentru care mulți decid să părăsească învățământul. Un altul, 
la fel de grav, îi determină să aleagă această soluţie disperată: degradarea 
demnităţii profesorului. Antrenaţi în nesfârşite greve şi negocieri, profesorii şi- 
au pierdut aproape orice respectabilitate în faţa elevilor care, „educaţi” prin 
muzica unor trupe ca B.U.G. Mafia, Marijuana sau Valahia, învaţă că numai 
banii, sexul şi puterea sunt importante. Şi cum ar putea să mai valoreze 
învățământul ceva în ochii unor tineri care ştiu că sectorul educativ este unul 
„neproductiv”? Pe fondul derivei economice, care a generat pauperizarea 
multor cetăţeni români, „capitalismul sălbatic” a devenit atoatestăpânitor: banii 
sunt prima şi ultima valoare a celor dominați de nevoi de tot felul. Alegerea 
şcolii se bazează prea rar pe criterii vocaţionale, părăsite în favoarea celor 
„pragmatice”, definite exclusiv în funcţie de câştigul financiar scontat prin 
obținerea diplomei. Aşa se explică numărul enorm de studenţi la drept, 
economie, medicină sau informatică, complet disproporționat în comparaţie cu 
cel al studenţilor în umanioare. Pe lângă aceste aspecte, programele 
Ministerului Educaţiei Naţionale rămân fără scop, ele aglomerând cunoştinţe 
de care elevii nu ştiu cum să scape mai repede, motivaţi aproape în 
exclusivitate de mediile şi notele ce le vor permite accesul la treptele superioare 
ale învățământului. Din nefericire, afirmaţiile doamnei Violeta Barbu sunt cât 
se poate de adevărate: 


Veritabilul aspect negativ al şcolii laice, dacă avem curajul să-l recunoaştem, este 
pierderea semnificației întregului, fragmentarea cunoaşterii, o neutralitate față de 
valori care este sinonimă chiar cu anularea lor. Eşecul sistemelor educaţionale 
laice trebuie denunţat nu din punctul de vedere al incapacității de a forma buni 


? D. BARBU, „Doctrina socială creştină. Principii pentru o discuţie”, Verbum 2 (7-12/1991) 
135. 

conştienţi de demnitatea umanităţii lor”. 


În mijlocul dezolantului peisaj al învăţământului autohton, religia e o 
adevărată cenuşăreasă, încă una despre care nu ştim dacă va deveni vreodată 
prinţesă. Ea are mai degrabă un rol decorativ, putând fi oricând exclusă din 
programa şcolară. Nici nu puteam spera mai mult în cadrul unui învățământ 
complet secularizat cu largul concurs al unor ideologii materialiste. 

Aşa ni se înfăţişează învățământul românesc în anul de graţie 2002 d.C. În 
loc de sinteză, putem cita cuvintele dintr-un editorial al Centrului de Informare, 
Orientare şi Consiliere Profesională din cadrul Universităţii din Bucureşti, 
unde se vorbeşte despre copiii noştri şi aspiraţiile lor: 


Sunt lângă noi zi de zi, şi totuşi nu ne sunt alături... Diferiţi, parcă proveniţi din 
altă cultură. Ar trebui să ne recunoaştem în ei, copiii noştri, dar nu-i înţelegem, nu 
ne sunt asemenea. Au alte valori sau, cel puţin, aşa afirmă, teribili, superbi, 
incomprehensibili. Se îmbracă diferit, gesturile le sunt barbare, violenţa nu le 
repugnă, iar limbajul lor sfidează literarul... Cărţile copilăriei şi adolescenţei 
noastre zac în rafturile bibliotecii pe care am plătit-o în ratele unei Golgote vidate, 
postdecembrist, de sens... Diplomele noastre, prăfuite şi ele, înghesuite în vreun 
sertar din aceeaşi bibliotecă, lor nu le evocă nimic... Poate numai mizeria cotidiană 
izvorâtă din prea multă cinste. Vor totul acum, azi, într-un prezent care refuză 
trecutul şi viitorul laolaltă. 

Şi totuşi... Tot ei, vin la Centru. Vorbesc despre trecutul şi viitorul /or, într-un 
prezent pe care şi-l asumă. Despre părinţi care le-au trasat, fără să-i întrebe, fără 
să-i cunoască, un drum. Despre profesori care, reduşi la mizeria unui salariu de 
nici măcar croitoreasă, devin simboluri ale unui prezent chinuit, lipsit de 
perspective. Despre o lume în care doar violenţa şi banul capătă valoare şi 
recunoaştere. Şi ne mai vorbesc şi despre ei. Vor să aibă dreptul de a alege. Ştiu 
prea bine că această libertate presupune cunoaşterea alternativelor. Şi atunci cer 
informaţie. Cer modele. Cer dreptul la propria lor existenţă. 

Elevi şi studenţi... 

Dar vin şi absolvenţi care întreabă de „burse dincolo”. Vor, de fapt, să plece. 
Pentru că România nu le oferă o minimă recunoaştere. Pentru că şi-au văzut colegii 
de an resemnându-se, acceptând tăcuţi mineriade, FNI-uri, greve inutile... Şi pentru 
că bursa reprezintă, în cele mai multe cazuri, o cale legală şi onorabilă de salvare, 
de inserţie pe piaţa muncii din Occident. Absolvenți care, mai târziu, vor deveni 


3 V. BARBU, „Şcoala catolică, o alternativă? Perspective româneşti”, Verbum 5 (6/1994) 
107. 

cetăţeni ai unei alte țări pentru care România se reduce doar la Ceauşescu, Dracula 
şi copii abandonaţi”. 


2. Principiile educaţiei catolice 


Recunoscând veridicitatea perspectivei înfăţişate mai sus, situaţia trebuie 
cântărită cu atenţie sporită, ferindu-ne de derapaje pesimiste, sau, invers, de 
suficiența unui fals irenism. Cu luciditate trebuie să recunoaştem, pentru 
început, că fundalul pe care ne desfăşurăm reflecțiile despre religie şi şcoală în 
România, la începutul unui nou mileniu, poate fi descris, pe scurt, astfel: o 
criză profundă, esenţială, generalizată, a învățământului. Un câmp larg de 
acţiune se desfăşoară înaintea educatorului catolic, solicitându-i întreaga 
creativitate, întregul geniu pe care lucrarea Duhului Sfânt i-l poate trezi în 
suflet. 


Toţi creştinii, întrucât au devenit făptură nouă renăscându-se din apă şi Duh Sfânt 
şi astfel se numesc şi sunt într-adevăr fiii ai lui Dumnezeu, au dreptul la o educaţie 
creştină. Aceasta nu are în vedere numai maturizarea persoanei umane despre 
care s-a vorbit mai Sus, ci urmăreşte, în principal, ca cei botezați, fiind iniţiaţi 
treptat în cunoaşterea misterelor mântuirii, să devină din zi în zi mai conştienţi 
de darul credinţei pe care l-au primit, să înveţe să-l adore pe Dumnezeu Tatăl în 
spirit şi adevăr (cf. In 4,23), în primul rând prin cultul liturgic, să fie formaţi 
pentru a-şi trăi viaţa proprie după omul cel nou în dreptatea şi sfinţenia 
adevărului (cf. Ef 4,22-24) şi astfel să ajungă la omul desăvârşit, la vârsta 
plinătăţii lui Cristos (cf. Ef 4,13) şi să contribuie la creşterea trupului mistic 
(subl. n.) (GE 2). 


Textul de mai sus, extras din declaraţia Gravissimum educationis emisă în 
cadrul Conciliului al II-lea din Vatican, defineşte cu maximum de claritate 
principiul fundamental al educaţiei catolice, principiu derivat din caracterul 
teonom al fiinţei umane. „Adevărata educaţie urmăreşte formarea persoanei 
umane în vederea scopului ei ultim”, spune acelaşi document. Meditând asupra 
acestui principiu, ne este limpede că situaţia deplorabilă a învățământului 
românesc este cauzată tocmai de ignorarea completă a caracterului teonom al 
omului. Situaţie generalizată în întreg învățământul modern, ea are la bază 
secularizarea rapidă prilejuită de lepădarea de credinţă, fenomen încurajat 
intens de ideologiile anticreştine care bântuie Europa încă de la apariția 
germenilor Reformei. În acest context: „Educaţia trebuie să demaşte 


4 22 Literar (ianuarie-februarie 2002) 1, în 22 (12/2002). 

pseudovalorile care, cu nişte slogane facile şi atractive, nu urmăresc decât să 
întărească ceea ce este prestigiu, orgoliu şi o viaţă uşoară şi plăcută”. Cum s-ar 
putea însă îndeplini un astfel de ideal în contextul unui învăţământ dominat de 
pseudovalori? 

Singura soluţie ne pare a fi cea a constituirii unui învăţământ paralel, bazat 
pe principiile catolice susţinute de profesori competenţi, aleşi cu grijă, capabili 
„să dea mărturie, atât prin viaţă, cât şi prin învățătură, pentru unicul Învățător, 
Cristos” (GE 8). Folosind sintagma „învăţământ paralel”, nu ne referim 
neapărat la o distincție fizică între şcoala catolică şi şcoala publică; mai 
degrabă vizăm o distincţie calitativă, situată la nivelul principiilor ce animă 
respectivele instituţii. Mai mult, credem că este mare nevoie ca principiile 
catolice să fie transferate în instituţiile publice, de exemplu, prin crearea de 
secţii de teologie în cadrul diferitelor Universităţi. Promovând intens dialogul 
dintre religie şi cultură, pe de o parte, apoi transmiterea interesului pentru 
ştiinţele umaniste (teologie, limbi clasice, filozofie, istorie etc.), pe de altă 
parte, dascălii catolici sunt datori să indice prin propriile lor competenţe 
exigenţele pe care trebuie să le îndeplinească cei care activează în domeniul 
educaţiei. Pe scurt, creştinii catolici trebuie să contribuie la apariția unor noi 
instituţii paideumatice, în sensul arătat de Violeta Barbu: „O şcoală 
confesională activă şi dinamică dublată de o prezenţă creatoare în mediile 
educaţionale laice”. Acest lucru nu este deloc simplu, mai cu seamă dacă ne 
gândim la observaţia părintelui iezuit Cristobal Roa, pe cât de clară, pe atât de 
dureroasă: „Nu putem uita că şcoala catolică întâmpină azi mari obstacole. În 
Europa Orientală, marele obstacol este inexistenţa sa”. Chiar dacă s-a mai 
schimbat câte ceva în ultimii ani, în sensul înființării, ici-colo, a unor şcoli 
catolice, problema a rămas. Inexistenţa învățământului catolic, denunţată 
tranşant de C. Roa S. J., a lăsat locul absenței acestuia. Când facem asemenea 
afirmaţii critice, avem în vedere nu atât existenţa fizică a unor şcoli şi 
universităţi catolice, cât mai cu seamă impactul concret pe care-l au ele în 
societatea noastră. Lipsa efectelor palpabile indică ceea ce numim „absenţa” 
şcolii catolice, pe care o constatăm fără a uita dificultăţile întâmpinate într-un 
mediu ostil catolicismului. Însă nu putem accepta ipoteza unui rău obiectiv, 
singurul vinovat de incapacitatea educaţiei catolice de a ocupa un loc vizibil şi 


5 C. Roa S.J., „Apostolatul educativ al iezuiţilor în lume”, Verbum 3-4 (5/1993) 307. 
€ V. BARBU, „Şcoala catolică, o alternativă? Perspective româneşti”, 107. 
7C. Roa S.J., „Apostolatul educativ al iezuiţilor în lume”, 307. 

benefic în România contemporană. Există o serie de deficienţe îngrijorătoare 
chiar în mijlocul nostru, al celor care ne străduim să străbatem drumul 
credinţei, toate având ca trăsătură comună izolaționismul, sectarismul, atitudini 
patogene descrise cu acuitate de Daniel Barbu: 


Nimic nu pare mai străin de vocaţia apostolică a Bisericii decât închiderea ochilor, 
claustrarea confortabilă în mediul catolic, conştiinţa falsă că noi ne mântuim iar 
ei, ceilalţi, cei cu care împărțim grija fiecărei zile, nu merită decât cel mult 
rugăciunile noastre. Învățătura socială creştină este în război deschis cu 
bigotismul, pietatea sentimentală şi egoistă, devoţiunea mecanică, orgoliul de a fi 
mai bun decât cel de alături, spiritul sectar, nepăsarea faţă de cei „din afară”, 
retragerea în interiorul unei culturi alternative, de ghetou. O asemenea cultură nu 
va rezista asaltului secularizării şi consumismului, terorismului culturii „liberal- 
democrate”. 

Deseori, unii creştini se aseamănă cu nişte plante fragile de seră ce înfloresc numai 
în umbra lăcaşului sfânt şi care se ofilesc de îndată ce ies la lumina puternică a 
realităţii. Or, datoria noastră — ne-o reaminteşte mereu Apostolul — este să dăm 
seamă despre speranţa care este în noi oricui are curiozitatea să ne ceară socoteală 
despre ea. Căci toţi oamenii, fără excepţie, sunt chemaţi la mântuire. 


Exersarea spiritului critic nu este nicidecum satisfăcătoare dacă nu 
contribuie la descoperirea, fie şi în proiect, a unor soluţii pozitive. Conștienți 
de acest fapt, în încheierea eseului nostru, vom descrie două posibile soluţii ce 
pot contribui la conturarea viitorului drum al şcolii catolice. 

Prima, izvorâtă din îndemnurile repetate ale papei loan Paul al II-lea, dar şi 
a unor teologi de calibrul lui Karl Rahner sau Joseph Ratzinger, se referă la 
ceea ce ne pare a fi o exigenţă de neocolit pentru orice credincios catolic: prima 
noastră şcoală trebuie să fie şcoala Conciliului al II-lea din Vatican. Practic, 
ceea ce dorim să sugerăm prin afirmaţia noastră apăsată este necesitatea de a 
aprofunda învăţătura conciliară, descoperind, printr-o cercetare sistematică, 
răspunsurile Duhului Sfânt la „semnele vremii”. Făcând acest lucru cu 
temeinicie, suntem convinşi că vieţile noastre se vor schimba, devenind apți să 
răspundem oricărei crize, inclusiv celei a învăţământului românesc. Să fim bine 
înţeleşi: nu ne exprimăm metaforic, ci sugerăm soluţii concrete. De exemplu, 
inaugurarea unui vast ciclul catehetic, cuprinzând toate Bisericile catolice din 
România (indiferent de rit), în cursul căruia să fie prezentate pe larg şi fixate 


8D, BARBU, „Doctrina socială creştină. Principii pentru o discuție”, 136. 


171 


cu temeinicie învăţăturile exprimate în diversele documente conciliare, astfel 
încât fiecare credincios catolic să le poată cunoaşte în profunzime. 

O a doua soluţie am enunţat-o deja: înfiinţarea în Universitățile seculare a 
unor catedre de teologie, unde, alături de cursuri destinate „ştiinţei sacre”, să 
fie susținute, de către dascăli catolici competenţi, cursuri de limbi clasice, 
filozofie, istorie a culturii, artei, religiilor etc., dovedind permanent valoarea 
eminentă a dialogului dintre credinţă şi cultură. Activând astfel în mijlocul 
lumii, dascălii catolici pot deveni „sacramente vii”, dezvăluind celor aflaţi în 
căutare lumina revelaţiei cristice, contribuind la „crearea în comunitatea şcolară 


a unei atmosfere însuflețite de spiritul evanghelic al libertăţii şi iubirii” (GE 
8). 


